
1. CONSIDERAŢII GENERALE

 

Energia reprezintă un factor esenţial al competitivităţii şi dezvoltării economice în Europa, aşa cum rezultă din obiectivele strategice stabilite pentru perioada 2000-2005 [COM (2000) 154] de către Comisia Europeană.

Măsurile legislative privind reţelele transeuropene (RTE) de energie au fost adoptate încă din 1996, fiind menţionate cele 74 de proiecte de interes comun, totalul investiţiilor ridicându-se la 18 miliarde de euro. Pentru ameliorarea interoperabilităţii reţelelor este necesară o revizuire periodică a priorităţilor. 

Înfăptuirea reţelelor energetice transeuropene presupune şi relaţiile cu terţe ţări. În acet sens s-au realizat legături cu ţări mediteraneene, iar reţeaua CENTRE – la care participă Polonia, Cehia, Slovacia şi Ungaria – a fost legată cu reţeua UCPTE – principala reţea electrică europeană. Extinderea reţelei UCPTE la ţările balcanice şi la cele din CSI face obiectul analizelor financiare la nivel comunitar, ca şi interconexiunile reţelelor de gaz între Est şi Vest. A fost pus la punct un parteneriat euromediteranean în domeniul energiei.

Realizarea pieţei unice în domeniul energiei reprezintă o prioritate pe termen lung în UE. Obiectivul Comisiei Europene este de a asigura pentru UE piaţa energetică cea mai performantă, sigură şi competitivă. Realizarea pieţei unice s-a înfăptuit în etape, actualmente fiind concretizată pe scară extinsă.

Au fost întreprinse măsuri menite să permită transparenţa preţurilor şi să asigure necesarul de gaz şi electricitate pentru marile reţele comunitare, fiind eliminate apoi restricţii privitoare la accesul egal al întreprinderilor la activităţile de explorare şi prospectare a resurselor. Între 1996 şi 1998 au fost adoptate reglementări comune privind electricitatea şi gazul, reprezentând o etapă importantă în construcţia pieţei unice a energiei. Măsurile vizează libera “circulaţie” a electricităţii şi a gazului în UE. Liberalizarea pieţei a continuat pentru marii consumatori. Cu toate acestea, se înregistrează deosebiri între statele membre.

O deosebită importanţă în diversificarea şi durabilitatea surselor de energie o au sursele regenerabile de energie (SER). Privitor la acest tip de surse au fost stabilite o strategie şi un plan de acţiune cuprinse în Cartea Albă (publicată în 1997). Obiectivul fixat este acela de a dubla contribuţia acestui gen de surse în consumul brut de energie în UE, aducându-l la valoarea de 12% până în 2010.

UE este semnatară a Cartei europene a energiei (intrată în vigoare în aprilie 1998), Cartă care vizează promovarea cooperării Est-Vest în acest domeniu.

La Consiliul European de la Lisabona (martie 2000) s-a subliniat necesitatea accelerării deschiderii pieţei energiei. În aprilie 2000, Comisia Europeană a adoptat Planul de acţiune pentru îmbunătăţirea eficienţei energetice în UE. Programul SAVE vizează stimularea măsurilor luate în sectorul energetic şi va fi principalul instrument de coordonare a activităţii.

Pe plan internaţional, UE caută să-şi extindă cooperarea cu diferite ţări şi regiuni în domeniul energiei. Programul SYNERGY a fost orientat pe relaţiile generale între terţe ţări şi UE în sectorul energetic. La summit-ul UE–Rusia (Paris, octombrie 2000), cooperarea energetică cu Rusia a primit un nou impuls. UE joacă un rol activ la iniţiativele în domeniu din zona Marii Baltice, printre care planul de acţiune: “Dimensiunea septentrională”. UE dezvoltă legături şi cu ţări din Balcani şi cu China, menţinând totodată legăturile cu partenerii industriali din OECD. Legăturile cu ţările din zona Golfului sunt importante şi în lumina dialogului dintre producătorii şi consumatorii de energie. O prezenţă activă a UE se înregistrează în diverse organizaţii internaţionale, cum ar fi Agenţia Internaţională pentru Energie (AIE).

În Cartea Verde publicată în noiembrie 2000 şi intitulată “Pentru o strategie europeană de securitate a aprovizionării energetice” se subliniază că obiectivul principal al politicii comunitare în domeniul energiei este tocmai realizarea acestei siguranţe, aprovizionarea la un preţ accesibil consumatorilor, respectând normele de protecţie a mediului şi promovarea unei concurenţe corecte pe piaţa europeană a energiei. UE trebuie să facă faţă unei întregi game de provocări din domeniul energiei printr-o strategie energetică adecvată. În ultimii ani, atât problemele legate de aprovizionarea cu energie, cât şi problemele legate de protecţia mediului au dobândit o marcată importanţă, în special după semnarea Protocolului de la Kyoto – în 1997 – asupra schimbărilor climatice. Dependenţa energetică externă a UE înregistrează o creştere continuă şi, în prezent, acoperă 50% din nevoile energetice. Aşa cum se subliniază în Cartea Verde, procentul va ajunge la 70% până în 2030, făcând ca poziţia UE pe piaţa energetică internaţională să fie una fragilă.

Dezbaterile privind prevederile Cărţii Verzi se încheie cu ocazia summit-ului de la Barcelona (martie 2002), urmând ca apoi Comisia Europeană să propună o serie de măsuri concrete în acest sens.

În martie 2001, Comisia Europeană a adoptat un ansamblu de măsuri în vederea deschiderii complete a pieţei electricităţii şi gazului până în 2005, iar în mai 2001 a adoptat o propunere de directivă privind eficienţa energetică în clădiri, vizând metodologia comună pentru normele minimale de performanţă energetică, aplicarea acestor norme pentru noile clădiri sau la renovarea celor vechi, eliberarea unui certificat de performanţă energetică în construcţii.

În septembrie 2001 a fost adoptată o Directivă a Consiliului UE şi a Parlamentului European privind promovarea producerii de electricitate, toate pornind de la surse regenerabile de energie. Se are în vedere ca procentul de energie “verde” să ajungă în UE la 22% până în 2010. O etapă de analiză a realizării obiectivelor legate de sursele refolosibile de energie se va realiza în anul 2003.

Măsurile preconizate urmăresc mărirea ritmului de realizare a obiectivelor, întărirea condiţiilor favorabile unei reale concurenţe, asigurarea unor garanţii pentru cetăţeni, protejarea mediului şi garantarea aprovizionării cu energie.

Înfăptuirea pieţei unice a energiei este însoţită de măsuri pentru întărirea coeziunii economice şi sociale.

În Cartea Verde se pune accent pe importanţa fundamentală a intervenţiei asupra cererii şi nu să se mizeze exclusiv pe oferta de energie. Controlarea creşterii cererii, intervenind prin instrumente preponderent legislative va fi de natură să limiteze dependenţa energetică.

Îmbunătăţirea eficienţei energetice a devenit, în contextul Protocolului de la Kyoto, un element important al strategiei comunitare.

În sectorul transporturilor sunt consumate 40% din resursele energetice, acest sector fiind responsabil de 28% din emisiile de CO2. Cartea Verde insistă pe importanţa intervenţiei asupra politicii în domeniul transporturilor. Cartea Albă “Politica europeană în domeniul transporturilor în perspectiva anului 2010”, publicată în septembrie 2001 de către Comisia Europeană, reflectă tendinţa actuală în repartizarea modurilor de transport. În acest sector, petrolului îi revine 98% din consum.

În noiembrie 2001, Comisia Europeană a adoptat un plan de acţiune şi două directive pentru încurajarea utilizării carburanţilor alternativi – în special biocarburanţi.

Programele SAVE, ALTENER, SYNERGY, SURE şi ETAP sunt integrate în Programul-cadru Energie, programat a se finaliza la sfârşitul anului 2002. Este intenţionată o revizuire şi reactualizare a acestui Program-cadru.

Programul ALTENER înlocuieşte programele Altener I şi Altener II şi vizează promovarea energiilor regenerabile. Programul SURE urmăreşte ameliorarea securităţii transporturilor de materiale radioactive, a siguranţei în funcţionare a instalaţiilor nucleare - în ţările care participă la programele TACIS - prin intermediul unei cooperări accentuate în domeniile de control al securiităţii în exploatare şi al cooperării industriale. Programul SYNERGY a avut în vedere dezvoltarea asistenţei şi cooperării cu terţe ţări în domeniul definirii politicii energetice şi al aplicării sale, stabilirii şi transpunerii în practică a politicilor energetice. Programul ETAP promovează o abordare de tip cooperativ între UE, statele membre, ţările terţe, mai ales ţările candidate la aderare, organizaţiile internaţionale şi alţi factori interesaţi în materie de analiză a tendinţelor şi problematicii energetice la nivel comunitar. Programul CARNOT vizează utilizarea tehnologiilor “curate” şi eficace în domeniul combustibililor solizi.

Progresul tehnologic trebuie să însoţească măsurile cu caracter legislativ pentru a putea realiza obiectivele strategiei energetice comunitare. Comisia Europeană susţine proiectele de cercetare şi de dezvoltare în domeniul energiei care nu este de origine nucleară, în cadrul subprogramului ENERGIE din al 5-lea Program-cadru de cercetare şi dezvoltare tehnologică. Programul-cadru se va încheia la sfârşitul anului 2002, cel de-al 6-lea Program-cadru care va pune accent pe Spaţiul european de cercetare fiind în curs de elaborare.

În ceea ce priveşte energia nucleară, politica UE în domeniu intră în competenţa EURATOM. Misiunile EURATOM se axează pe cercetarea şi dezvoltarea utilizării paşnice a energiei nucleare, pe elaborarea unor norme militare de securitate şi pe înfiinţarea unei pieţe comune a materialelor care au legătură cu domeniul nuclear. Un alt obiectiv este acela de a urmări ca materialele nucleare să nu fie folosite în alte scopuri, cum ar fi armele nucleare. EURATOM participă activ la iniţiativele internaţionale – încheie numeroase acorduri cu terţe ţări sau cu organizaţii internaţionale, în special cu Agenţia Internaţională pentru Energia Atomică (AIEA).

Securitatea nucleară reprezintă o preocupare deosebită, mai ales pentru ţările din Europa de Est. Negocierile în curs cu ţările candidate pun accent pe această dimensiune. Programele PHARE şi, într-o oarecare măsură, SURE, au în vedere acţiuni pentru îmbunătăţirea securităţii nucleare în terţe ţări.

În domeniul fiscal, Comisia Europeană a prezentat două propuneri legate de taxarea produselor energetice. Comisia Europeană a prezentat – în noiembrie 2001 – o directivă privind aplicarea unui nivel redus al accizelor pentru biocarburanţi.

 

2. PREOCUPĂRI COMUNITARE ÎN DOMENIUL ENERGETIC

 

Comisia Europeană propusese încă din 1991 o Cartă europeană a energiei, negocierile finalizându-se prin semnarea unui document la Haga, în decembrie 1991. Cei 51 de semnatari se angajau să continue realizarea obiectivelor propuse şi să respecte principiile Cartei, dar şi să pună în practică cooperarea în cadrul unui acord de bază, fundamentat juridic, devenit Tratatul privitor la Carta energiei, menit să promoveze cooperarea industrială şi care cuprindea garanţii juridice în domenii ca: investiţii, tranzit şi comerţ. Tratatul şi Protocolul asupra eficienţei energetice şi aspectelor conexe de mediu au fost semnate la 17 decembrie 1994, la Lisabona, fiind aprobate prin Decizia 98/181/CE.

Principalele aspecte cuprinse în Tratat se referă la protecţia investiţiilor, la comerţul şi tranzitul cu materii şi produse energetice şi la reglementarea diferendelor. Tratatul conţine prevederi precise şi în privinţa concurenţei, a transparenţei, a suveranităţii, fiscalităţii şi mediului.

Protocolul a fost adoptat în conformitate cu prevederile Tratatului, prevederi care se referă expres la posibilitatea de a negocia protocoale şi declaraţii vizând realizarea obiectivelor din Cartă.

Obiectivele Protocolului sunt:

· promovarea unor politici de eficienţă energetică compatibile cu dezvoltarea durabilă;

· crearea unor condiţii care să stimuleze producătorii şi consumatorii la utilizarea cea mai economică, eficace şi neagresivă pentru mediu a energiei;

· încurajarea cooperării în domeniul energetic.

Prin Decizia 21/CE/1999 a Consiliului UE, s-a stabilit un Program-cadru până la sfârşitul anului 2002, cu privire la sectorul energetic. Acţiunile comunitare trebuie să răspundă următoarelor obiective:

· siguranţă în aprovizionare;

· competitivitate;

· protecţia mediului.

Acest Program-cadru urmăreşte ameliorarea transparenţei, eficienţei şi coordonării activităţilor UE în domeniul energetic. Prin Program nu se urmăreşte înlocuirea iniţiativelor statelor membre, nici a iniţiativelor comunitare, ci se caută complementaritatea şi coerenţa acţiunilor.

Programul-cadru este pus în practică prin următoarele acţiuni:

· urmărirea regulată a evoluţiei pieţelor şi a tendinţelor energetice pentru a lua deciziile politice pe baza unei analize aprofundate;

· întărirea cooperării internaţionale în domeniul energiei;

· promovarea surselor regenerabile de energie;

· încurajarea unei utilizări raţionale şi eficace a resurselor energetice;

· promovarea utilizării tehnologiilor care respectă mediul;

· întărirea securităţii în domeniul energiei nucleare, printr-o cooperare industrială accentuată şi un mai bun control al transportului materialelor radioactive.

În fiecare an, Comisia Europeană examinează stadiul realizării Programului-cadru şi a programelor specifice, evaluând eficacitatea lor şi nivelul de realizare a obiectivelor politicii comunitare. Comisia Europeană prezintă anual rezultatele evaluărilor Consiliului şi Parlamentului European.

Preocuparea pentru sursele regenerabile de energie s-a manifestat cu acuitate încă din 1996, când Comisia Europeană şi-a fixat ca obiectiv atingerea nivelului minim de 12% pentru utilizarea surselor regenerabile de energie până în anul 2010. Aceste surse pot contribui la reducerea dependenţei faţă de importuri şi la sporirea siguranţei în aprovizionare. Consecinţele pozitive se manifestă şi în privinţa reducerii emisiilor gazelor cu efect de seră.

Fiecare stat membru trebuie să-şi intensifice eforturile în vederea:

· unei mai intense exploatări a potenţialului disponibil;

· unei mai mari contribuţii la reducerea emanaţiilor de CO2;

· unei reduceri a dependenţei energetice;

· dezvoltării industriei naţionale;

· creării de noi locuri de muncă.

Până în anul 2010 sunt prevăzute investiţii importante, estimate la peste 95 de miliarde de euro. Folosirea surselor de energie regenerabilă va determina beneficii economice substanţiale. UE are capacitatea să furnizeze echipamentele, serviciile tehnice şi instrumentele financiare necesare.

Se anticipează şi crearea până în 2010 a 900.000 de noi locuri de muncă – în acest sector –, o reducere cu 17,4% a importurilor de combustibil, o reducere cu 402 milioane de tone/an – până în 2010 – a emisiilor de CO2.

Printre măsurile prioritare avute în vedere, pot fi menţionate:

· acces nediscriminatoriu la piaţa de electricitate;

· măsuri fiscale şi financiare;

· iniţiative în domeniul bioenergiei pentru transport, producerea de căldură şi electricitate şi, în particular, măsuri specifice pentru a spori sectorul de piaţă al biocarburanţilor, pentru dezvoltarea pieţei biomasei;

· promovarea surselor regenerabile de energie.

Întrucât ponderea energiei regenerabile este încă scăzută la nivel comunitar, s-a urmărit sensibilizarea responsabililor diferitelor programe şi întărirea prezenţei energiilor regenerabile în diferite politici comunitare, cum ar fi: 

· mediul;

· ocuparea forţei de muncă;

· concurenţa şi ajutoarele din partea statului;

· cercetarea şi dezvoltarea tehnologică – în special în cadrul programului JOULE-THERMIE;

· politica regională;

· politica agricolă comună şi dezvoltarea rurală;

· relaţiile externe – în special prin programul PHARE.

S-au prevăzut măsuri de sprijin în cadrul programului ALTENER pentru o informare corectă a consumatorului, elaborarea unor norme europene şi pentru crearea unor reţele în domeniul surselor regenerabile.

Sunt prevăzute – în campania de promovare a surselor regenerabile – în perspectiva anului 2010:

· instalarea unui milion de sisteme fotovoltaice;

· 10.000 Mw generaţi în marile parcuri eoliene;

· 10.000 Mwh generate în instalaţiile pe bază de biomasă;

· integrarea surselor de energie regenerabile în peste 100 de comunităţi locale.

În domeniul surselor regenerabile de energie UE are un important potenţial, exploatat însă inegal şi insuficient; acest sector este foarte sensibil la evoluţiile politice, dar se bucură de o opinie publică favorabilă.

Utilizarea energiilor regenerabile întâmpină însă şi o serie de obstacole, cum ar fi: 

· costurile de investiţie sunt ridicate şi perioadele de amortizare mari;

· diverşii factori implicaţi în luarea deciziilor privitoare la sursele regenerabile de energie nu cunosc potenţialul lor;

· o atitudine general reticentă la schimbări;

· probleme tehnice şi economice de conectare la reţelele centralizate, probleme nesoluţionate până în prezent; 

· dificultăţi legate de fluctuaţiile sezoniere (în cazul energiilor solară şi eoliană);

· necesitatea unor infrastructuri adecvate pentru anumiţi biocombustibili.

Pentru realizarea obiectivelor propuse în perspectiva anului 2010, UE trebuie să aibă în vedere utilizarea potenţialului pentru dezvoltarea economică a ţărilor din Europa Centrală şi de Est, a ţărilor mediteraneene şi a ţărilor în curs de dezvoltare.

Reglementarea nr. 736/1996 a Consiliului UE a avut ca obiectiv să furnizeze Comisiei Europene date precise cu privire la proiectele de investiţii energetice de interes comunitar, permiţându-i o vedere de ansamblu privitoare la evoluţia capacităţilor din sectorul energetic.

În Comunicarea Comisiei Europene din aprilie 1997, referitoare la o privire de ansamblu asupra politicii şi acţiunilor energetice, Comisia Europeană aminteşte provocările strategice cărora UE trebuie să le răspundă:

· gestionarea dependenţei energetice exterioare crescânde a UE;

· asigurarea unei integrări active a pieţei energetice comunitare, astfel încât să se îmbunătăţească competitivitatea industriei europene, fără a neglija securitatea energetică, calitatea şi durata echipamentelor energetice sau a obiectivelor din serviciul public;

· transpunerea în practică a politicii energetice compatibilă cu obiectivele de dezvoltare durabilă; 

· promovarea cercetării şi dezvoltării tehnologice în sectorul energetic.

Comunicarea subliniază necesitatea de a veghea la realizarea compatibilităţii obiectivelor energetice şi de mediu în vederea promovării dezvoltării durabile, ca şi necesitatea unei utilizări raţionale şi eficace a resurselor energetice, unei promovări a surselor noi şi regenerabile de energie, a asigurării coerenţei programelor.

În mai 1997, Comisia Europeană a prezentat o Comunicare privind dimensiunea energetică a schimbărilor climatice. Această Comunicare s-a înscris în cadrul pregătirii celei de-a treia Conferinţe a Naţiunilor Unite asupra schimbărilor climatice de la Kyoto (decembrie 1997). În Comunicare se atrage atenţia că, în absenţa unor măsuri hotărâte, situaţia se va prezenta după cum urmează: 

· sporire a emisiilor de CO2 cu 8% până în 2010 – în spaţiul UE;

· creşterea emisiilor globale de CO2 datorită sporului demografic şi industrializării, în special în Asia şi America Latină. UE s-a angajat să realizeze până în 2010 o reducere cu 15% – faţă de 1990 – a gazelor cu efect de seră.

Un asemenea obiectiv implică decizii de politică energetică riguroase, vizând:

· gestionarea problemelor legate de utilizarea energiei şi a economiei de energie;

· reducerea emisiilor gazelor de seră, mai ales prin promovarea surselor regenerabile.

În Comunicare se prezintă lista acţiunilor posibile pentru atingerea obiectivului reducerii emisiei gazelor cu efect de seră:

· încurajarea economiilor de energie;

· dezvoltarea programelor SAVE şi JOULE-THERMIE care susţin reducerea emisiei de CO2;

· angajarea unui dialog cu industria energetică pentru promovarea eficienţei serviciilor;

· promovarea acţiunilor din cadrul acordurilor de mediu;

· accelerarea utilizării energiilor regenerabile;

· ameliorarea controlului şi gestiunii energiei, mai ales în centrele urbane;

· luarea în considerare a dimensiunii energetice şi schimbării climatice;

· promovarea iniţiativelor de producţie combinate de electricitate şi căldură;

· încurajarea producţiei de electricitate care oferă diferite posibilităţi de introducere a unor combustibili mai puţin poluanţi;

· integrarea obiectivelor de reducere a emisiilor de gaz cu efect de seră în ansamblul politicilor economice;

· asigurarea unor coordonări între politicile de cercetare-dezvoltare şi cele referitoare la energie;

· limitarea emisiilor de gaze cu efect de seră, altele decât CO2 (metan, protoxid de azot, etc.);

· examinarea instrumentelor fiscale şi a resurselor ce pot fi mobilizate pentru finanţarea promovării controlului asupra energiei şi a energiei regenerabile.

Sunt necesare importante schimbări în structurile instituţionale actuale din domeniul energiei. În acest sens, Comisia Europeană trebuie:

· să cuantifice costurile actualei poziţii de negociere a UE;

· să întreprindă o analiză precisă a situaţiei energetice a UE pentru a cunoaşte sectoarele consumatoare de energie, cu scopul de a defini politicile şi măsurile în domeniu;

· să adopte o strategie globală implicând coordonarea tuturor măsurilor care au legătură cu energia, inclusiv cele din alte politici sectoriale;

· să dezvolte o abordare integrată asociind statele membre, atât la nivel comunitar, naţional, regional, cât şi local pentru atingerea obiectivului global şi pentru repartizarea sarcinilor între statele membre. Proiectele cu ţările mediteraneene vor trebui să acorde un spaţiu larg proiectelor energetice, în particular în domeniul energiei regenerabile şi eficienţei energetice.

Promovarea economiilor de energie, a măsurilor vizând eficacitatea energetică este prezentă în Comunicarea din aprilie 1998 a Comisiei Europene intitulată “Pentru o strategie de utilizare raţională a energiei”.

Se evidenţiază un angajament politic în favoarea unei exploatări eficiente a energiei.

Obiectivele urmărite de Comisia Europeană sunt:

· evidenţierea actualului potenţial economic în domeniul eficienţei energetice şi a obstacolelor pentru investiţii în domeniu;

· analizarea periodică a eficienţei politicilor adoptate;

· elaborarea unui plan de acţiune detaliat;

· pregătirea adoptării unor politici şi acţiuni comune, în conformitate cu angajamentele de la Kyoto.

La nivel comunitar se apreciază că potenţialul cost-eficacitate nu este suficient exploatat, subzistând încă obstacole în domeniul investiţiilor.

Dificultăţi instituţionale şi juridice persistă, cum ar fi: 

· menţinerea modului de vânzare a energiei sub formă de Kwh şi nu sub formă de servicii (încălzire, iluminat, etc.);

· preferinţa unor constructori sau proprietari pentru instalaţii ieftine, dar cu randament scăzut.

În Comunicare se pune accent pe cooperarea internaţională prin intermediul programelor PHARE, TACIS şi SYNERGY.

Comisia Europeană a propus următoarele acţiuni prioritare pe termen mediu: 

· construirea unor clădiri cu randament termic sporit;

· utilizarea unor aparate casnice şi altor echipamente cu un ridicat randament termic;

· răspândirea rapidă de informaţii în domeniu;

· finanţarea de către terţe părţi;

· gestionarea energiei şi a pieţei energiei şi asigurarea transferului tehnologic.

În octombrie 1998, Comisia Europeană a propus o serie de măsuri vizând integrarea aspectelor privitoare la mediu în politica energetică comunitară şi realizarea bilanţului progreselor obţinute până în prezent.

Producerea, consumul şi transportul energiei au un deosebit impact asupra mediului. Ca urmare, integrarea dimensiunii de mediu este esenţială pentru o politică energetică durabilă.

Printre măsurile luate la nivel comunitar, pot fi menţionate: Directiva privind marile instalaţii de combustie, producţia combinată de căldură şi electricitate [COM (97) 514 final], Comunicarea privind desfiinţarea instalaţiilor petroliere şi de exploatare a gazului dezafectate, ca şi diferite acţiuni întreprinse în cadrul programelor SAVE, ALTENER şi JOULE-THERMIE, ca şi a programelor de cercetare şi dezvoltare tehnologică. Au fost propuse noi măsuri legislative în domeniul taxelor asupra produselor energetice, incinerării deşeurilor şi emisiilor poluante ale vehiculelor cu motor – programul Auto-Oil.

Integrarea aspectelor de mediu trebuie să se facă într-o manieră foarte echilibrată care să ţină cont şi de alte obiective prioritare ale politicii energetice, cum ar fi competitivitatea şi siguranţa în aprovizionare.

Deşi măsurile în acest sens stau, în primul rând, în sarcina statelor membre, acţiunile trebuie întreprinse atât la nivel local, regional, naţional, cât şi comunitar.

Comisia Europeană subliniază trei obiective principale ale politicii energetice comunitare în favoarea integrării dimensiunii ambientale:

· promovarea eficienţei energetice şi a economiilor de energie;

· sporirea producţiei şi utilizării surselor mai puţin poluante;

· reducerea impactului asupra mediului al producţiei şi utilizării energiei.

Comisia Europeană propune acţiuni în următoarele domenii:

· facilitarea cooperării între statele membre şi părţile interesate;

· promovarea acţiunilor specifice de politică energetică;

· asigurarea unei mai bune coordonări cu celelalte măsuri comunitare;

· stabilirea reacţiilor politicii energetice faţă de schimbările climatice în lumina rezultatelor Conferinţei de la Kyoto;

· dezvoltarea dimensiunii externe a politicii energetice;

· asigurarea unei stricte supravegheri şi stabilirea unor indicaţii care să permită urmărirea progreselor realizate în sensul integrării ambientale.

În elaborarea strategiei în domeniul integrării problemelor de mediu şi al stabilirii acţiunilor prioritare un rol important revine Consiliului şi Parlamentului European.

La nivel comunitar, o preocupare constantă – aşa cum s-a văzut – este concilierea creşterii economice cu protejarea mediului ambiant. În acest sens, pot fi menţionate şi Decizia 170/CE/1999 a Consiliului UE şi Decizia 175/ 1999/Euratom, care se referă la un program specific de cercetare şi dezvoltare tehnologică în domeniul “Energie, mediu şi dezvoltare durabilă”, respectiv un program în domeniul cercetării şi învăţământului în domeniul energiei nucleare, amândouă programele extinzându-se până la finele anului 2002.

Aceste programe se bazează pe necesitatea de a pune la punct noi tehnologii în domeniul energiei, pentru a determina schimbări importante la nivelul industriei şi societăţii. Fiecare program dispune de propriul său buget şi de câte un Comitet coordonator de program.

 

2.1. Programul Energie, mediu şi dezvoltare durabilă

Acest program are drept scop promovarea cercetării şi dezvoltării tehnologice, în domeniul energetic, pentru ameliorarea calităţii vieţii, favorizând creşterea, competitivitatea şi ocuparea forţei de muncă. Activităţile de cercetare sunt pluridisciplinare şi multidirecţionale, acoperind atât cercetarea fundamentală, cât şi cea aplicativă, punând accentul pe participarea întreprinderilor mici şi mijlocii. Această abordare permite dezvoltarea conceptului de “ecoeficienţă”.

Programul răspunde necesităţii de asigurare a unei aprovizionări energetice diversificate şi a unei dezvoltări durabile, axate pe o creştere economică compatibilă cu respectarea mediului.

Proiectele de cercetare şi dezvoltare tehnologică sunt axate pe 6 acţiuni-cheie:

a. Acţiunea nr. 1: Gestionarea durabilă şi calitatea apei;

b. Acţiunea nr. 2: Climat şi biodiversitate;

c. Acţiunea nr. 3: Gestionarea durabilă a ecosistemelor marine;

d. Acţiunea nr. 4: Oraşul de mâine şi patrimoniul cultural;

e. Acţiunea nr. 5: Energie mai curată, inclusiv surse regenerabile de energie (având ca obiectiv minimizarea impactului ambiental provocat de producerea şi utilizarea energiei);

f. Acţiunea nr. 6: O energie economică şi eficientă pentru o Europă concurenţială.

Cartea Verde privitoare la aprovizionarea energetică, prezentată de Comisia Europeană în noiembrie 2000, reliefează tendinţa de creştere a consumului de energie în Europa cu circa 20% până în 2020. Cele două puncte de referinţă pentru activităţile de cercetare sunt: Protocolul de la Kyoto – care prevede o reducere cu 8% a emisiilor de gaze cu efect de seră între 2008 şi 2012 – , ca şi promovarea energiilor regenerabile – care să atingă nivelul de 12% în 2010.

Principalele domenii de cercetare sunt: 

· producerea “curată” de electricitate şi/sau căldură, pe bază de cărbune, biomasă şi alţi combustibili, inclusiv producerea combinată de căldură şi electricitate;

· dezvoltarea principalelor surse noi de energie, a celor regenerabile, în particular a biomasei, energiei eoliene şi solare;

· integrarea noilor surse de energie şi a celor regenerabile în sistemele energetice existente;

· tehnologii rentabile din punct de vedere economic, pentru reducerea daunelor produse asupra mediului, prin exploatarea şi transportul energiei.

În ce priveşte obţinerea unei energii economice şi eficiente (Acţiunea nr. 6), aceasta are ca obiectiv punerea la punct a unor servicii energetice fiabile, curate, eficiente, sigure şi rentabile pentru a stimula competitivitatea industriei şi pentru a proteja mediul. Cercetarea are în vedere toate stadiile ciclului energetic (producţie, distribuţie, utilizare finală).

Dintre domeniile de cercetare, pot fi menţionate: 

· utilizarea raţională şi eficientă a energiei;

· transmiterea şi distribuţia energiei;

· tehnologii de stocare la scară macro şi micro;

· tehnologii de exploatare, de extracţie şi de producţie a combustibililor fosili;

· elaborarea de scenarii privitoare la tehnologii legate de cererea şi oferta din sistemele economice/de mediu/energetice în interacţiunea lor şi analiza rentabilităţii şi randamentului diferitelor surse de energie.

Priorităţile de cercetare în domeniul energetic sunt axate pe dimensiunea socială, graţie evaluării comparative şi legăturilor între energie, mediu, diferite tehnologii, creşterea economică şi ocuparea forţei de muncă.

În perspectiva dezvoltării durabile, aspectele socio-economice legate de domeniul energetic se concentrează pe: 

· evaluarea tehnologiilor, inclusiv gradul de acceptare a lor şi inovaţie;

· metodologiile de analiză globală.

 

2.2. Programul Energie nucleară (EURATOM)

Programul specific intitulat “Program de cercetare şi învăţământ în domeniul energiei nucleare” (EURATOM) vizează dezvoltarea potenţialului legat de fisiunea şi fuziunea nucleară într-o manieră durabilă, sigură şi rentabilă. UE trebuie să fie mai bine pregătită din punct de vedere ştiinţific, tehnic, financiar şi organizaţional pentru a face faţă complexei probleme a energiei nucleare.

Programul EURATOM are două acţiuni-cheie: fuziunea termonucleară controlată şi fisiunea nucleară, dar şi activităţile de cercetare cu caracter generic privitor la ştiinţele radiologice şi susţinerea infrastructurilor de cercetare. Programul cuprinde şi burse de formare profesională, acţiuni concertate în acest sens şi măsuri adiacente. Suma totală alocată acestor acţiuni se ridică la 979 milioane de euro.

În cazul fuziunii – între nucleele uşoare de deuteriu şi tritiu, cu obţinerea nucleului de heliu şi eliberarea unei cantităţi importante de energie – trebuie menţionat că procesul nu poate avea loc decât în condiţii speciale de temperatură pentru amorsarea reacţiei (peste 100 milioane de grade), ceea ce ridică probleme tehnice importante. Procesul este însă foarte puţin poluant – în termeni de radioactivitate – ceea ce justifică necesitatea continuării cercetărilor.

Al 5-lea Program-cadru de cercetare şi dezvoltare tehnologică permite stabilirea bazelor pentru construirea unui reactor experimental, aşa-numitul Next-Step, în paralel cu realizarea unui alt reactor demonstrativ (DEMO).

Este necesară o susţinută cooperare internaţională, aşa cum este cazul reactorului experimental ITER, la care colaborează UE, SUA, Japonia şi Rusia.

Altă direcţie de cercetare, este aşa-numitul JET (Torul European Comun), care a realizat prima mare instalaţie de fuziune din lume, permiţând Europei să se situeze în prim-planul realizărilor mondiale în domeniul fuziunii nucleare.

Între domeniile de cercetare, putem remarca:

· activităţi legate de reactorul Next-Step – definitivare a proiectului şi începerea exploatării;

· ameliorarea conceptelor de bază privitoare la dispozitivele de fuziune;

· tehnologii pe termen lung.

Comisia Europeană poate finanţa:

· costurile de investiţie pentru proiecte stabilite în mod expres, mergând până la un nivel de 45% din valoarea proiectului;

· activităţile realizate în cadrul unui acord multianual între Euratom şi organizaţii asociate, până la maximum 75%;

· achiziţiile şi serviciile furnizate de industrie.

Obiectivul acţiunii Fisiunea Nucleară este să sporească securitatea instalaţiilor nucleare şi să amelioreze competitivitatea industriei europene. O deosebită importanţă este acordată stocării deşeurilor radioactive şi opiniei publice, asigurând concepte novatoare şi durabile pe termen lung, pe plan economic. Importanţa economică a energiei nucleare este considerabilă întrucât nu se emit gaze cu efect de seră. Energia nucleară asigură parte din electricitatea consumată în UE, oferind un nivel de fiabilitate ridicat.

Tratatul Euratom, semnat în 1957, a făcut ca domeniul securităţii nucleare să devină de competenţa UE. Centrul Comun de Cercetare a demarat mai multe proiecte de cercetare de nivel înalt, în colaborare cu laboratoarele specializate din statele membre.

Dintre domeniile de cercetare, pot fi menţionate: 

· siguranţa operaţională a instalaţiilor existente;

· siguranţa ciclului combustibilului;

· siguranţa şi eficacitatea viitoarelor sisteme;

· asigurarea radioprotecţiei.

În septembrie 2000, Comisia Europeană a prezentat o Comunicare prin care îşi exprimă sprijinul pentru realizarea securităţii nucleare în ţările Europei Centrale şi de Est.

Abordarea Comisiei Europene în acest domeniu se bazează pe două mari obiective care se înscriu pe deplin în politica internaţională în acest sector:

· pe termen scurt, ameliorarea siguranţei în exploatare – îmbunătăţiri tehnice aduse centralelor, pe baza evaluărilor de siguranţă în exploatare şi întărirea cadrului de reglementare;

· pe termen lung, examinarea posibilităţilor de înlocuire a centralelor cu grad scăzut de siguranţă în exploatare, prin întrebuinţarea unor surse energetice alternative şi o utilizare mai eficientă a energiei, pe de-o parte, şi a posibilităţilor de modernizare a centralelor, pe de altă parte.

Comisia Europeană promovează dialogul politic, furnizează asistenţă tehnică şi financiară şi garantează un nivel ridicat de protejare a sănătăţii populaţiei din ţările membre şi ţările învecinate.

Cadrul financiar este asigurat prin asistenţa tehnică în cadrul programului comunitar Phare – pentru Europa Centrală şi de Est – şi Tacis – pentru ţările din spaţiul ex-sovietic – împrumuturi Euratom, contribuţia UE la asigurarea securităţii nucleare prin intermediul BERD (Banca Europeană pentru Reconstrucţie şi Dezvoltare) şi Fondul de preaderare pentru ţările candidate.

Cadrul politic este realizat prin crearea unor comitete şi grupuri de lucru ale autorităţilor de reglementare din cadrul UE şi ţărilor din Europa Centrală şi de Est – în special a grupurilor CONCERT şi GTASN, autorităţi pentru siguranţa nucleară – şi prin înfiinţarea unui nou forum, grupul ENIS (Grupul european pentru securitatea nucleară a instalaţiilor), care reuneşte autorităţile de reglementare din statele membre şi ţările candidate. 

UE a contribuit constant la elaborarea şi ameliorarea strategiilor energetice, în special la utilizarea unor surse alternative de energie şi la mărirea randamentului energetic. UE a participat şi la crearea Centrului internaţional pentru ştiinţă şi tehnologie (ISTC), centru care caută să abordeze şi problema reorientării spre zona civilă a specialiştilor în domeniul armamentului nuclear.

UE a alocat deja 192 milioane de euro în cadrul programului Phare şi 721 milioane în cadrul programului Tacis. Au fost finanţate peste 950 de proiecte, 300 dintre ele fiind în cadrul programului PHARE şi 650 în cadrul programului TACIS. Sunt în curs de derulare 450 de proiecte, alte 200 fiind în pregătire.

2.3. Alte programe comunitare în domeniul energiei

1. Programul CARNOT 

Acest program vizează utilizarea unor tehnologii “curate” şi eficace în domeniul combustibililor solizi. Prin Decizia 24/CE/1999 a Consiliului UE s-a stabilit un program multianual de acţiuni tehnologice care acoperă perioada până la finele anului 2002.

Programul CARNOT are două obiective principale: 

· încurajarea recurgerii la tehnologii “curate” şi eficiente în locurile în care se folosesc combustibili solizi;

· promovarea punerii la punct a tehnologiilor avansate nepoluante în domeniul combustibililor solizi.

Programului i-a fost alocată o sumă de 3 milioane de euro. Două categorii de acţiuni pot fi finanţate în cadrul programului CARNOT:

· măsuri vizând încurajarea schimbului de informaţii comerciale şi tehnice între acţiunile naţionale, comunitare şi internaţionale;

· măsuri vizând promovarea exploatării industriale a tehnologiilor nepoluante în scopuri energetice, printr-o cooperare industrială susţinută.

Nivelul finanţării comunitare a acestor măsuri se situează între 50% şi 100% din costul total pentru prima categorie de măsuri şi 30÷50% pentru a doua categorie.

Comisia Europeană este însărcinată cu executarea programului. În fiecare an, Comisia Europeană stabileşte orientările pentru punerea sa în aplicare şi hotărăşte nivelul şi condiţiile de finanţare pentru măsurile selectate.

1. Programul ETAP

Programul urmăreşte realizarea unei colaborări atât între statele membre ale UE, cât şi cu ţările candidate la aderare pe probleme legate de problematica energetică la nivel comunitar.

Prin Decizia 22/CE/1999 a Consiliului UE a fost hotărâtă elaborarea unui program multianual de studii, analize, previziuni şi alte lucrări conexe în sectorul energiei. Programul acoperă perioada până la finele anului 2002.

Programul ETAP urmăreşte realizarea următoarelor obiective:

· stabilirea la nivel comunitar a unei abordări separate în domenii de studiu, analiză şi previziuni în sectorul energetic;

· promovarea analizei pieţelor şi a politicilor energetice în cadrul UE;

· analizarea:

· impactului producţiei şi al utilizării energiei asupra mediului

· evoluţiei pieţelor energetice în Europa şi în lume

· contribuirea la identificarea şi transferul celor mai bune metode de analiză;

· facilitarea operării reţelelor de informaţii în domeniul energiei;

· amplificarea răspândirii rezultatelor pozitive;

· facilitarea urmăririi punerii în practică a programului-cadru în sectorul energiei.

Contribuţia financiară comunitară trebuie să se axeze pe următoarele măsuri:

· observarea, urmărirea şi realizarea schimburilor de informaţii în domeniul energetic;

· furnizarea de asistenţă tehnică şi metodologică pentru anumite proiecte;

· asistenţă pentru dezvoltarea unor legături în mediile producătoare de energie, mediile de utilizatori şi consumatori, în scopul dezvoltării cercetării economice şi politice legate de energie;

· încurajarea răspândirii rezultatelor obţinute.

Comisia Europeană este însărcinată cu execuţia financiară şi cu punerea în practică a programului anual. Aceasta stabileşte linii directoare de acţiune pentru anul următor. Participarea la programele ETAP este deschisă ţărilor din Europa Centrală şi de Est.

2.3.3. Programul TACIS

A fost lansat în UE în 1991, asigurând asistenţă tehnico-financiară în 13 ţări din Europa de Est şi Asia Centrală şi are ca scop grăbirea procesului de tranziţie în aceste ţări.

Programul TACIS este în prezent parte a unei relaţii complexe cu fiecare din cele 13 ţări interesate. Perspectiva procesului de extindere face din programul TACIS un instrument strategic în procesul de cooperare şi cu ţările partenere.

O nouă reglementare privind furnizarea de asistenţă către ţările din Europa de Est şi Asia Centrală a fost elaborată pentru perioada 2000-2006. [EC/Euratom nr. 99/2000 din 29 decembrie 1999].

O mai mare flexibilitate în structurarea programulu TACIS va permite o mai bună asistenţă tehnică pentru fiecare ţară-partener.

Activităţile TACIS se concentrează pe:

· reforma instituţională, juridică şi administrativă;

· dezvoltarea sectorului privat;

· dezvoltarea economică;

· protecţia mediului;

· economia rurală;

· securitatea nucleară;

· consecinţe ale schimbării în societate, infrastructură, etc.

4. Programul SURE

Programul SURE a fost hotărât prin Decizia 25/1999/Euratom a Consiliului UE şi se referă la perioada până la sfârşitul anului 2002.

Se urmăreşte ameliorarea siguranţei transportului materialelor radioactive în UE şi a securităţii în exploatare a instalaţiilor nucleare în ţările care participă la programul TACIS, prin intermediul unei intense cooperări în domeniul controlului securităţii în exploatare şi a cooperării industriale.

Principalele obiective sunt:

· reexaminarea siguranţei legate de transportul materialelor radioactive pe teritoriul UE;

· ajutarea “ţărilor TACIS” pentru îmbunătăţirea sistemelor lor de control şi securitate;

· întărirea cooperării industriale şi a cooperării între organismele de reglementare cu ţările TACIS, cu scopul ajutării acestor ţări să atingă norme ridicate de securitate.

Pentru program au fost alocate 9 milioane de euro. Pot beneficia de finanţare diferite tipuri de activităţi din cadrul programului SURE:

· în domeniul siguranţei transportului materialelor radioactive:

· identificarea măsurilor de armonizare necesare;

· contribuţia la evoluţia ulterioară a legislaţiei;

· evaluarea şi analiza aprofundată a incidentelor survenite în timpul transportului;

· punerea la punct a unor sisteme eficiente de notificare în caz de incidente;

· cooperarea cu “ţările TACIS” în domeniul siguranţei transporturilor;

· dezvoltarea schimburilor de informaţii între organismele competente din UE şi “ţările TACIS”;

· ameliorarea procesului de informare, de înţelegere şi de sensibilizare a publicului în domeniul transportului materialelor radioactive.

· în domeniul controlului realizării nivelului dorit de securitate în “ţările TACIS”:

· formarea de experţi în aceste ţări în domeniul controlului securităţii;

· susţinerea dezvoltării de sisteme de contabilitate şi control ale materialelor nucleare;

· dezvoltarea echipamentelor logistice, de evaluare şi control moderne, ca şi formarea profesională corespunzătoare.

Contribuţia financiară comunitară este cuprinsă între 80% şi 100% din costul total. Comisia Europeană este însărcinată cu executarea programului. Ţările Europei Centrale şi de Est pot participa la programul SURE.

4. Programul ALTENER

Acest program – care înlocuieşte programele Altener I şi II – vizează promovarea energiilor regenerabile în cadrul UE. Prin Decizia 646/2000/CE, Consiliul UE şi Parlamentul European a stabilit un program multianual pentru promovarea surselor alternative de energie, program care se referă la perioada de până la finele anului 2002.

Programul are ca obiective:

· crearea condiţiilor juridice, socio-economice şi administrative necesare punerii în practică a unui plan comunitar de acţiune privind sursele regenerabile de energie;

· încurajarea investiţiilor publice şi private în producerea şi utilizarea energiei, plecând de la sursele regenerabile.

Programul Altener se înscrie în cadrul obiectivelor comunitare globale în domeniul energetic şi de mediu, cum ar fi:

· limitarea emisiilor de CO2;

· mărirea contribuţiei surselor regenerabile de energie în bilanţul energetic pentru a atinge obiectivul de 12% fixat pentru anul 2010;

· reducerea dependenţei faţă de importurile de energie;

· asigurarea siguranţei în aprovizionare;

· contribuţia la dezvoltarea economică locală şi regională, ca şi la coeziunea economică şi socială.

Pentru program sunt prevăzuţi 77 milioane de euro. În Decizie este cuprinsă lista tipurilor de acţiuni care pot beneficia de susţinere financiară în cadrul programului. Sunt reţinute:

· studiile şi măsurile destinate punerii în practică şi a completării măsurilor comunitare menite să dezvolte potenţialul surselor regenerabile;

· acţiuni-pilot de interes comunitar care permit să se dispună de infrastructura necesară dezvoltării energiilor regenerabile;

· măsuri vizând dezvoltarea structurilor de informare, educare şi formare profesională, ca şi măsuri care încurajează schimbul de experienţă;

· acţiuni de urmărire a evoluţiei şi de evaluare pentru asigurarea punerii în aplicare a planului de acţiune comunitară, susţinerea iniţiativelor luate în cadrul punerii în practică a planului de acţiune, evaluarea raportului cost-eficienţă a acţiunilor din cadrul programului Altener.

Participarea financiară comunitară poate acoperi în totalitate costurile sau poate ajunge la 50% dintr-o contribuţie publică şi/sau privată, în funcţie de tipul acţiunii.

Participarea la program este deschisă ţărilor candidate din Europa Centrală şi de Est.

2.4. Situaţia ţărilor candidate

Cel puţin în peisajul energetic a şase dintre ţările candidate, energia nucleară va continua să joace un rol important. Actualmente, treisprezece ţări candidate dispun de centrale nucleare, în exploatare sau în construcţie. Bulgaria, Lituania şi Slovacia au reuşit dezafectarea unor unităţi, considerate nerentabile pentru modernizare, cu costuri rezonabile. Comisia Europeană s-a implicat în punerea în aplicare a angajamentelor de închidere a acestor unităţi, ca şi în alte acţiuni, având ca rezultat asigurarea securităţii nucleare, prin modernizarea centralelor existente.

Comisia Europeană va stabili, împreună cu ţările candidate, măsurile specifice care vor fi întreprinse pentru acordarea de asistenţă suplimentară.

Deşi dificilă, în special din cauze financiare, o abordare globală în domeniul securităţii nucleare cu ţări din spaţiul ex-sovietic, viitoarea politică a Comisiei Europene va trebui să ţină seamă de aceste realităţi.

Noul program Tacis, pentru perioada 2000-2006, scoate în evidenţă 3 priorităţi:

· promovarea unei sensibilizări efective faţă de problemele legate de securitatea nucleară;

· elaborarea şi punerea în practică a unor strategii care să permită reglementarea problemei combustibililor utilizaţi, dezafectarea centralelor şi gestionarea deşeurilor radioactive;

· contribuţia la iniţiativele internaţionale – cum ar fi iniţiativa G7 şi a UE cu privire la închiderea Centralei de la Cernobâl.

Măsurile prevăzute pentru asistenţa UE în domeniul nuclear acoperă o gamă foarte vastă de acţiuni. Comisia Europeană va continua să contribuie la realizarea unui mediu economic şi juridic propice transpunerii în practică a măsurilor stabilite.

În februarie 2001, Comisia Europeană a prezentat o Comunicare [COM (2001) 69 final] privitor la stadiul punerii în aplicare a strategiei şi planului de acţiune comunitar în domeniul surselor regenerabile. 

A fost analizată situaţia surselor regenerabile de energie, constatându-se o varietate de rezultate în diferite ţări. Analiza s-a realizat nu global, ci pe sectoare: biomasă, energie eoliană, energie solară fotovoltaică, energie solară termică, energie de origine hidro şi energie geotermică.

Au fost adoptate mai multe măsuri pentru asigurarea unei strânse cooperări între Comisia Europeană şi statele membre. Măsurile luate la nivel comunitar sunt concepute a fi puse în aplicare până în 2003. Obiectivul central este “100 de colectivităţi care se vor aproviziona 100% din surse regenerabile până în 2003”. Se apreciază contribuţia financiară comunitară la 987,5 milioane de euro, până în anul 2003. Se contează în special pe finanţare din partea sectorului privat. A fost creat şi un sistem de parteneriate public-privat în vederea realizării obiectivelor politicii energetice.

Prin Decizia 2001/546/CE, Comisia Europeană a înfiinţat un Comitet consultativ intitulat “Forumul european al energiei şi transporturilor”. Mandatul Comitetului consultativ al energiei, înfiinţat în 1996 prin Decizia 96/642/CE a Comisiei Europene, expirase în februarie 2001. Ţinând cont de interdependenţa sectoarelor de transport şi energetic, Comisia Europeană a estimat că este necesară înfiinţarea unui singur Forum pentru cele două politici. În competenţa Forumului intră şi politicile sociale proprii celor două domenii.

Forumul este alcătuit din 34 de membri, reprezentând toate sectoarele implicate în politicile energetice şi din domeniul transportului:

· operatori (producători de energie, transportatori) – 9 membri;

· reprezentanţii infrastructurilor şi reţelelor – 5 membri;

· utilizatori şi consumatori – 7 membri;

· sindicate – 6 membri;

· organizaţii pentru protecţia mediului şi organizaţii însărcinate cu siguranţa în exploatare – 5 membri;

· cadre universitare sau cercuri de reflecţie – 2 membri. 

Mandatul membrilor este de 2 ani şi se poate reînnoi, iar serviciul nu este remunerat. Forumul alege un preşedinte şi 4 vicepreşedinţi pe o perioadă de 2 ani. Reuniunile Forumului au loc la Bruxelles.

 

2.5. Dimensiunea septentrională a politicii energetice în Europa

Din punct de vedere geografic, dimensiunea septentrională înglobează zona care se întinde din Islanda până în Rusia de N-V, de la Marea Norvegiei, Marea Barents în Nord, până la coasta sudică a Marii Baltice. Conceptul de dimensiune septentrională este axat pe ţările din jurul Mării Baltice şi regiunea de N-V a Rusiei, inclusiv zona Kaliningrad, având o populaţie de circa 140 milioane de locuitori. 

Zonele nordice ale Europei prezintă caracteristici aparte care ţin de climă, de resurse, de configuraţia industrială specifică, dar şi de probleme de ordin demografic.

Comisia Europeană prin Comunicarea [COM (99) 548] analizează componenta energetică a dimensiunii septentrionale, plecând de la caracteristicile pieţei nordice, evaluând aportul posibil al regiunii la UE din punct de vedere al obiectivelor de politică energetică ale Uniunii – securitatea aprovizionării, competitivitatea şi protecţia mediului înconjurător.

În trecut, în regiunile nordice, dezvoltarea pieţei energiei a depins în special de resursele proprii: cărbune în Polonia, energie hidro şi petrol în Norvegia. Ulterior, s-au dezvoltat sectoare cum ar fi: sursele regenerabile şi nucleare. Numeroşi factori influenţează dezvoltarea sectorului energetic: liberalizarea (în special în privinţa concurenţei între combustibili), privatizarea, existenţa unei protecţii sporite a mediului, dezvoltarea privind alegerea combustibililor. Piaţa nordică de energie este foarte diversificată.

Cu excepţia Norvegiei şi a Rusiei, mari exportatori de energie, ţările din regiunea nordică sunt dependente de importuri. Într-adevăr, abundentele resurse de energie ale Rusiei asigură parte din necesităţile de consum ale UE – în termeni de gaz şi petrol, 17%, respectiv 16% -, Polonia are importante resurse de cărbune, în timp ce statele baltice şi Danemarca au resurse energetice locale mai limitate.

Dimensiunea septentrională este esenţială pentru siguranţa aprovizionării – datorită resurselor Rusiei şi Norvegiei.

Alegerea combustibililor, determinată de existenţa resurselor naturale, a influenţat politicile energetice ale acestor ţări, ducând la politici protecţioniste, generatoare de distorsiuni ale pieţei. Într-o piaţă mondială generalizată, mecanismele protecţioniste nu pot însă supravieţui.

O condiţie importantă pentru îmbunătăţirea aprovizionării în sectorul energetic este asigurarea unor condiţii stabile pentru schimburi şi investiţii. Cadrul pentru această stabilitate este asigurat de Tratatul privind Carta energiei, ratificat de majoritatea ţărilor aparţinând dimensiunii septentrionale, excepţie făcând Polonia, Rusia, Norvegia şi Islanda. Tratatul prevede ca reglementările Organizaţiei Mondiale a Comerţului (OMC) să fie aplicate comerţului legat de energie, împreună cu şi între ţările care nu sunt membre OMC şi care nu sunt membre ale Tratatului.

Procesul de liberalizare a pieţei energiei a progresat, în special în domeniul petrolului, cărbunelui şi electricităţii.

Interconexiunea sistemelor energetice ale Europei va fi posibilă doar în condiţiile unui cadru juridic adecvat pentru schimburi şi investiţii, a unor preţuri ale energiei rezultând din mecanismele pieţei, a unei dezvoltări adecvate a reţelelor cu opţiuni deschise şi concurenţiale, a unei calităţi a aprovizionării energetice, în special menţinerea frecvenţei curentului electric şi asigurarea securităţii nucleare.

Protejarea mediului este un alt aspect important al politicii energetice în cadrul dimensiunii septentrionale. Electricitatea de origine hidro, reprezintă o sursă esenţială pentru Norvegia, Suedia, Finlanda şi Letonia. Biomasa joacă un rol important în Finlanda, iar energia eoliană este răspândită în Danemarca şi Germania.

Regiunile nordice vor trebui să vegheze ca producţia şi tranzitul energiei să ţină cont de fragilitatea ecosistemelor.

Un rol semnificativ în regiune îl joacă energia nucleară. Problemele privind securitatea nucleară sunt, mai ales, în N-V Rusiei şi Lituania. O preocupare constantă o constituie managementul combustibilului folosit şi al deşeurilor radioactive. 

Pentru întărirea dimensiunii septentrionale a politicii energetice a Europei se vor avea în vedere următoarele domenii:

· întărirea cooperării energetice internaţionale,

· este necesar un cadru instituţional care să permită schimburi între responsabilii politici

· se impune strângerea în continuare a legăturilor între UE şi Rusia, un cadru instituţional fiind deja existent

· strângerea cooperării cu industria,

· industria va trebui să se adapteze noului context creat prin dezvoltarea unei economii de piaţă liberalizate;

· definitivarea infrastructurilor, interconexiunilor şi restructurării pieţei,

· extinderea interconexiunilor între reţelele de gaz şi electricitate va duce la incorporarea pieţelor septentrionale în piaţa UE 

· dezvoltarea şi întărirea dimensiunii legate de mediu,

· în cadrul procesului de extindere, programele comunitare SAVE şi ALTENER sunt deschise pentru ţările candidate 

· îmbunătăţirea securităţii nucleare.

Consiliul UE încurajează Comisia Europeană să întreprindă acţiuni analoge pentru întărirea altor dimensiuni regionale ale politicii energetice în Europa.

 

2.6. Cooperarea Euromediteraneană în domeniul energiei

 

În 1995, la Barcelona, a fost lansat aşa-numitul Proces de la Barcelona, parteneriat euromediteranean care stă la baza legăturilor dintre UE şi ţările din bazinul mediteranean. Întărirea şi aprofundarea parteneriatului euromediteranean constituie o prioritate a Comisiei Europene în 2002.

Energia reprezintă un element fundamental al colaborării, din două motive legate direct de siguranţa în aprovizionarea energetică a UE:

· importanţa geografică a ţărilor-partener;

· volumul total al rezervelor de petrol şi gaz în unele ţări-partener este considerabil.

Actualmente, cooperarea euromediteraneană în domeniul energiei este mai intensă decât în domeniul transporturilor. A fost instituit un organism de cooperare: Forumul euromediteranean al energiei.

Forumul de la Granada (2000) constituie o etapă importantă pentru procesul de cooperare. 

Reforma cadrului legislativ şi normativ în sectorul energetic trebuie realizată în paralel cu reforma analogă ce se desfăşoară în statele membre. 

Trebuie aplicate măsuri de liberalizare, cum ar fi instituirea unei autorităţi de reglementare independentă, separarea tipurilor de activitate, reducerea subvenţiilor şi promovarea participării capitalului privat.

UE ar dori ca statele-partener să adere la Carta europeană a energiei.

În perspectiva siguranţei în aprovizionarea energetică, se are în vedere susţinerea realizării interconexiunilor între infrastructurile partenerilor mediteraneeni şi între aceştia din urmă şi UE.

Este necesară şi concentrarea pe modernizarea infrastructurilor existente. Se prevede lărgirea programelor INOGATE – programul UE conceput să promoveze construirea şi interconectarea infrastructurilor pentru transportul petrolului şi gazului între UE şi regiuni cum ar fi Marea Caspică.

Imperativele de eficienţă energetică, de economie de energie şi de protecţie a mediului presupun realizarea unui model de dezvoltare durabilă pentru partenerii mediteraneeni. Sursele regenerabile de energie au o importanţă fundamentală şi reprezintă diversificarea gamei resurselor energetice.

 

2.7. Reţelele transeuropene

Orientările comunitare în privinţa reţelelor transeuropene de energie au fost adoptate de Consiliul şi Parlamentul European. Lista priorităţilor cuprinde 44 de proiecte pentru sectorul electric şi 46 în sectorul alimentării cu gaz. Printre priorităţile din domeniul electric pot fi menţionate: racordarea reţelelor izolate, dezvoltarea interconexiunilor între statele membre, precum şi cu terţele ţări. În cazul gazului, pot fi amintite următoarele priorităţi: introducerea gazului în noi regiuni, racordarea la reţea a zonelor izolate, sporirea capacităţilor de stocare şi a capacităţilor de transport (gazoducte).

Acţiunile prevăzute au în vedere:

· realizarea proiectelor de cooperare tehnică între unităţile responsabile din reţeaua transeuropeană de energie;

· cooperarea între statele membre prin consultări mutuale pentru facilitarea punerii în practică a procedurilor de autorizare a proiectelor, diminuând timpii de aşteptare;

· furnizarea unui sprijin financiar pentru realizarea reţelelor transeuropene de energie;

· menţinerea unei diversificări a aprovizionării externe în măsură să instaureze un climat concurenţial între furnizorii actuali şi potenţiali;

· ameliorarea flexibilităţii transferului de gaz.

În principal, ţările din Europa Centrală şi de Est depind de un singur furnizor: Rusia. Pentru aceste ţări problema este diversificarea surselor prin realizarea, de pildă, a interconexiunilor cu ţările Europei Occidentale, crearea capacităţilor de stocare şi dezvoltare a reţelei gazoductelor.

În ceea ce priveşte electricitatea, marea parte a Europei continentale este cuplată la reţeaua TESIS, racordare a sistemelor CENTREL şi UCPTE. Reţeaua NORDEL grupează ţările scandinave şi este racordată la reţeaua UCPTE.

Actualmente, se au în vedere următoarele interconexiuni:

· racordarea ţărilor balcanice la reţeaua UCPTE;

· racordarea statelor baltice la reţeua NORDEL sau CENTREL/UCPTE;

· racordarea ţărilor mediteraneene la reţeaua UCPTE;

· racordarea ţărilor ex-sovietice.

Reţelele transeuropene de electricitate au în vedere linii de înaltă tensiune, echipamente şi instalaţii indispensabile bunei funcţionări a sistemelor energetice, gazoducte de înaltă presiune şi terminale de recepţie şi stocare. 

UE urmăreşte dezvoltarea şi eficientizarea pieţei interne a energiei, realizarea coeziunii economice şi sociale, îmbunătăţirea siguranţei în aprovizionarea cu energie.

Pentru dezvoltarea reţelelor trebuie asigurat şi un context mai favorabil pe plan tehnic, financiar şi administrativ.

 

8. Prevederile Cărţii Verzi “Pentru o strategie europeană de securitate a aprovizionării energetice” 

Publicată în noiembrie 2000 la Bruxelles, Cartea Verde porneşte de la constatarea că UE consumă din ce în ce mai multă energie şi importă din ce în ce mai multe produse energetice, producţia comunitară neputând acoperi necesarul.

Slăbiciunile structurale ale aprovizionării energetice afectează relansarea economiei europene. În absenţa unor măsuri hotărâte, necesarul energetic al UE în următorii 20 de ani va fi asigurat în măsură de 70% din import – faţă de 50% în prezent. Consecinţele economice ale dependenţei energetice au reprezentat, în anul 1999, circa 240 de miliarde de euro, adică 1,2% din PIB în UE. 

Strategia pe termen lung urmăreşte garantarea disponibilităţii fizice şi continue a produselor energetice la un preţ accesibil tuturor consumatorilor (privaţi sau industriali), cu protejarea mediului şi în contextul dezvoltării durabile.

Printre obiectivele menţionate în Cartea Verde se află echilibrarea şi diversificarea surselor de aprovizionare şi aderarea ţărilor producătoare la Organizaţia Mondială a Comerţului. Sistemele energetice au inerţie mare, de aceea strategia energetică trebuie să acopere o perioadă îndelungată.

Opţiunile energetice ale UE sunt condiţionate de contextul mondial, de extinderea UE cuprinzând state cu structuri energetice diverse, dar mai ales de actuala configuraţie a pieţei energiei.

Cartea Verde reliefează unele din provocările pe care le ridică realizarea pieţei unice a energiei, faptul că statele membre sunt interdependente.

Actualul consum energetic este asigurat în proporţie de 41% de petrol, 22% de gaz natural, 16% de combustibili solizi, 15% de surse nucleare şi 6% de surse regenerabile.

În Cartea Verde se subliniază faptul că UE trebuie să-şi reechilibreze politica ofertei cu acţiuni clare în favoarea cererii. Un rol important în controlarea cererii îl au şi instrumentele fiscale.

Este analizată la nivel comunitar contribuţia pe termen mediu a energiei nucleare. Cartea Verde îşi propune mai degrabă să lanseze o dezbatere aprofundată asupra principalelor probleme.

Analiza întreprinsă în Cartea Verde conduce la următoarele constatări:

· UE va fi din ce în ce mai dependentă de surse energetice externe;

· UE trebuie să intervină în special asupra cererii, acţionând energic în sensul economisirii de energie;

· sunt necesare măsuri susţinute pentru a face faţă provocării schimbării climatice.

Comisia Europeană orientează dezbaterea temelor de interes din domeniul energetic pe următoarele direcţii: 

· Ce surse de energie trebuie avute în vedere pentru o politică de limitare a importurilor?

· Realizarea unei pieţe unice integrate nu presupune oare o politică coerentă şi coordonată la nivel comunitar? Care ar trebui să fie elementele unei asemenea politici?

· Este fiscalitatea în sectorul energetic un obstacol în calea competitivităţii în UE?

· Care trebuie să fie conţinutul acordurilor de aprovizionare şi de promovare a investiţiilor?

· Cum să se garanteze dezvoltarea şi o mai bună funcţionare a reţelelor de transport al energiei în UE, respectând totodată imperativele unei bune funcţionări a pieţei interne?

· Sectoarele beneficiare de iniţiativă în domeniul surselor regenerabile nu ar trebui să participe la efortul financiar implicat?

· Cum poate UE soluţiona problema reziduurilor radioactive, a creşterii siguranţei în exploatare, a dezvoltării cercetării pentru viitoarele reactoare – în special cele pe fuziune?

· Ce politici pot permite UE să-şi îndeplinească angajamentele asumate prin Protocolul de la Kyoto?

· Pentru un program care să favorizeze biocarburanţii sunt necesare decizii coordonate în domeniul fiscalităţii?

· Dezechilibrul între modurile de transport, una din cauzele utilizării neraţionale a energiei, trebuie considerat inevitabil sau impune măsuri corective?

· Ce măsuri trebuie întreprinse pe termen lung pentru asigurarea unei aprovizionări energetice durabile? Cum trebuie pregătite opţiunile energetice pentru viitor?

 

Priorităţi pentru viitor

Întărirea siguranţei în aprovizionarea energetică durabilă implică conştientizarea riscurilor unui consum energetic necontrolat, pe baza unei politici orizontale care să stabilească costul energiei la justa valoare, încurajând economia de energie.

Este necesară stabilirea unei noi mari concurenţe între sectoarele naţionale, instituirea unor noi reglementări şi stabilirea unor costuri rezonabile de tranzit.

Pe o piaţă din ce în ce mai largă, fiscalitatea rămâne instrumentul cel mai flexibil şi eficace pentru introducerea unor schimbări pe piaţă. Instrumentul fiscal trebuie să elimine distorsiunile naţionale şi cele dintre producătorii de energie, să stimuleze economia de energie.

Comisia Europeană a prezentat la Consiliul European de la Stockholm (martie 2001) un plan de economisire şi diversificare a resurselor energetice, conceput pentru perioada până în anul 2010, care abordează şi problema eficienţei energetice, susţinerea unei noi abordări energetice.

Planul se axează pe două direcţii:

· pentru vehicule, intensificarea aprofundărilor tehnologice va permite, în afara îmbunătăţirii randamentelor, înaintarea pe calea promovării vehiculelor electrice sau hibride;

· în ceea ce priveşte carburanţii şi combustibilii trebuie favorizaţi carburanţii substitutivi (biocarburanţi, gaz natural, hidrogen).

Programele comunitare trebuie să favorizeze crearea unor pieţe care să absoarbă noile tehnologii.

Se impune o rapidă circulaţie a informaţiilor şi a inovaţiilor tehnologice.

Până în 2010, din cauza creşterii economice care amplifică cererea de transport, se anticipează că traficul de mărfuri va creşte la 38%, iar cel de pasageri la 19%. Este necesară reechilibrarea modurilor de transport în scopul raţionalizării consumului energetic şi protecţiei mediului.

O reducere de până la 25% a consumului de energie se poate obţine prin folosirea unor noi tehnologii în construcţii, conducând şi la micşorarea emisiilor de gaz cu efect de seră.

Comisia Europeană preconizează fixarea unor valori minime pentru economia de energie în clădiri publice, promovarea unor reglementări privind integrarea energiilor refolosibile.

Siguranţa în aprovizionarea durabilă, aşa cum se subliniază în Cartea Verde, depinde de adoptarea unor politici adecvate de gestionare a cererii, care să integreze însă şi dimensiunea ofertei.

Cartea Verde subliniază priorităţile privind promovarea unor surse de energie mai puţin poluante, preocupările legate de utilizarea energiei nucleare şi de asigurarea accesului la resurse.

Se au în vedere mijloace de intervenţie pentru o mai bună gestiune a resurselor energetice, limitarea variabilităţii preţurilor, examinarea problemelor legate de accesul la rezervele comunitare de cărbune.

Comisia Europeană trebuie să dezvolte în mod activ, în cooperare cu statele membre, controlul regulilor de concurenţă în sectorul energetic.

În vederea garantării aprovizionării externe trebuie asigurat un dialog permanent cu ţările producătoare, dialog care să permită îmbunătăţirea mecanismelor de formare a preţurilor şi încheierea unor acorduri. Se preconizează urmărirea cu atenţie a resurselor de petrol şi gaz în ţările din bazinul Mării Caspice, a dezvoltării căilor de tranzit pentru a întrerupe izolarea producţiei de hidrocarburi.

Construirea de oleoducte şi gazoducte va permite importul de hidrocarburi din bazinul Mării Caspice şi din Sudul Mediteranei. Programele de asistenţă, cum ar fi MEDA şi TACIS, acordă importanţă dizolvării infrastructurilor pentru energie. Analog, programele INOGATE şi TRACECA sunt instrumente indispensabile pentru ruperea izolării unor ţări ca Azerbaidjan, Kazahstan şi Turkmenistan.

UE trebuie să vegheze ca dispoziţiile Cartei energiei şi ale Protocolului privitor la tranzitul produselor energetice să fie aplicate cât mai curând posibil, atât de către statele membre, cât şi de către ţările candidate.

 

2.9. Concluziile Consiliului European de la Barcelona

În concluziile summit-ului de la Barcelona (15-16 martie 2002) se subliniază necesitatea realizării unor reţele de energie puternice şi integrate, reprezentând coloana vertebrală a pieţei interne. O mai mare deschidere a pieţei, reglementări adecvate, o mai bună utilizare a reţelelor existente şi completarea legăturilor absente vor spori eficienţa şi concurenţa, asigurând o calitate superioară şi o dezvoltare susţinută.

În domeniul energetic, Consiliul European:

· apreciază primul raport al Comisiei Europene cu privire la efectiva deschidere a pieţei interne a gazului şi electricităţii şi invită Comisia Europeană să îl reactualizeze anual, înaintea fiecărui summit de primăvară;

· solicită Consiliului UE şi Parlamentul European să adopte, în cursul anului 2002, propuneri pentru faza finală a deschiderii pieţei energiei, ceea ce presupune:

· libertate de alegere a furnizorului pentru consumatorii europeni – mai puţin cei casnici – începând cu anul 2004; măsura va implica 60% din totalul pieţei;

· o decizie privitoare la măsuri viitoare, decizie care să fie adoptată anterior summit-ului de primăvară din anul 2003 şi care să ţină cont de imperativele unui serviciu public, de siguranţa aprovizionării şi, în particular, a tutelării zonelor periferice şi a grupurilor vulnerabile ale populaţiei;

· separarea transportului şi distribuţiei de producţie şi furnizare;

· acces nediscriminatoriu al producătorilor şi consumatorilor la reţea, pe baza unor tarife transparente;

· instituirea în fiecare stat membru a unor reglementări, în contextul unui cadru normativ adecvat pentru asigurarea controlului efectiv al condiţiilor de stabilire a tarifelor;

· invită Consiliul UE să ajungă, cât mai curând în cursul anului 2002, la un acord privind sistemul de stabilire a tarifelor pentru tranzacţiile transfrontaliere de energie;

· aprobă obiectivul statelor membre de a ajunge, până în 2005, la un nivel de interconexiune a reţelelor electrice echivalând cu 10% din capacitatea instalată de generare;

· solicită adoptarea revizuirii orientărilor şi normelor financiare privitoare la reţelele transeuropene – până în decembrie 2002 – şi ia act de intenţia Comisiei Europene de a prezenta la summit-ul de la Sevilla (iunie 2002) un raport privind securitatea aprovizionării, bazat pe rezultatele dezbaterii generate de Cartea Verde;

· invită Comisia Europeană şi Consiliul UE să analizeze, la Consiliul European din primăvara anului 2006, rezultatele globale pe piaţa internă europeană a energiei, în particular a cadrului normativ şi a efectelor asupra protecţiei consumatorilor, investiţiile în infrastructuri, integrarea eficientă şi interconexiunea pieţelor, concurenţa loială şi protecţia mediului.

